
Parlamentul European,
–	având în vedere competențele statelor membre în elaborarea unor politici culturale ambițioase în domeniul audiovizualului, în conformitate cu articolul 3 din Tratatul privind Uniunea Europeană și cu articolele 6 și 167 din Tratatul privind funcționarea Uniunii Europene (TFUE),
–	având în vedere Directiva (UE) 2018/1808 a Parlamentului European și a Consiliului din 14 noiembrie 2018 de modificare a Directivei 2010/13/UE privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale) ținând cont de evoluția realităților pieței[footnoteRef:1], [1:  	JO L 303, 28.11.2018, p. 69, ELI: http://data.europa.eu/eli/dir/2018/1808/oj.] 

–	având în vedere Convenția UNESCO asupra protecției și promovării diversității expresiilor culturale, din 20 octombrie 2005,
–	având în vedere concluziile Consiliului din 2 mai 2025 privind evaluarea cadrului juridic pentru serviciile mass-media audiovizuale și serviciile de platformă de partajare a materialelor video[footnoteRef:2], [2:  	JO C, C/2025/2954, 26.5.2025, ELI: http://data.europa.eu/eli/C/2025/2954/oj.] 

–	având în vedere întrebarea adresată Comisiei referitoare la obligațiile prevăzute de Directiva serviciilor mass-media audiovizuale[footnoteRef:3] în contextul dialogului transatlantic (O-000026/2025 – B10‑0010/2025), [3:  	Directiva 2010/13/UE a Parlamentului European și a Consiliului din 10 martie 2010 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale) (JO L 95, 15.4.2010, p. 1, ELI: http://data.europa.eu/eli/dir/2010/13/oj).] 

–	având în vedere articolul 142 alineatul (5) și articolul 136 alineatul (2) din Regulamentul său de procedură,
–	având în vedere propunerea de rezoluție a Comisiei pentru cultură și educație,
A.	întrucât Directiva serviciilor mass-media audiovizuale (DSMAV) este piatra de temelie a politicii UE în domeniul audiovizualului, care urmărește să creeze o piață unică pentru serviciile mass-media audiovizuale în UE, promovând în același timp diversitatea culturală;
B.	întrucât DSMAV își propune să asigure condiții echitabile pentru toți operatorii din sectorul audiovizual, inclusiv pentru posturile de televiziune, serviciile la cerere și platformele de partajare a materialelor video; întrucât DSMAV include dispoziții privind protecția minorilor și a consumatorilor și prevenirea violenței, a discursurilor de incitare la ură și a conținutului cu caracter terorist; întrucât DSMAV sprijină producțiile europene, îmbunătățește accesibilitatea și urmărește să asigure independența autorităților naționale de reglementare;
C.	întrucât excluderea serviciilor mass-media audiovizuale din domeniul de aplicare al negocierilor comerciale este esențială pentru ca UE și statele sale membre să își mențină și să își consolideze capacitatea de a elabora și de a aplica politici culturale și audiovizuale menite să promoveze și să protejeze diversitatea culturală;
D.	întrucât DSMAV impune statelor membre să se asigure că furnizorii de servicii mass-media audiovizuale la cerere aflați sub jurisdicția lor difuzează producții europene în proporție de cel puțin 30 % și le acordă vizibilitatea cuvenită; întrucât DSMAV permite, de asemenea, statelor membre să ceară o contribuție financiară pentru producția de opere europene furnizorilor străini de servicii mass-media audiovizuale care se adresează publicului de pe teritoriul lor;
E.	întrucât Regulamentul privind serviciile digitale și Directiva privind comerțul electronic stabilesc norme generale pentru intermediarii online, în timp ce DSMAV stabilește norme specifice pentru conținutul audiovizual; întrucât DSMAV ar trebui să rămână principalul cadru juridic pentru sprijinirea unei piețe a mass-mediei audiovizuale diversificate, echitabile, sigure și competitive în UE și pentru promovarea conținutului european independent și bogat din punct de vedere cultural;
F.	întrucât memorandumul președintelui SUA, Donald Trump, din 21 februarie 2025 intitulat „Defending American Companies and Innovators From Overseas Extortion and Unfair fines and Penalties” (Apărarea companiilor și a inovatorilor americani de extorcare în străinătate și de amenzi și sancțiuni incorecte) urmărește să enumere practicile considerate discriminatorii față de companiile din SUA, incluzând obligațiile care vizează serviciile de streaming; întrucât reprezentantul comercial al Statelor Unite ale Americii a descris DSMAV drept obstacol în calea comerțului extern în Raportul privind estimarea comerțului național al SUA din 2025;
G.	întrucât desemnarea DSMAV de către administrația SUA ca obstacol în calea comerțului se bazează pe o evaluare eronată, având în vedere că dispozițiile directivei se aplică în mod neutru și nediscriminatoriu tuturor operatorilor, atât interni, cât și străini, asigurând astfel o concurență loială și condiții competitive echitabile;
H.	întrucât președintele Trump și-a declarat, de asemenea, intenția de a impune o taxă de 100 % pentru filmele realizate în afara Statelor Unite;
I.	întrucât filmele americane au reprezentat 69 % din intrările în cinematografele din Europa în 2023; întrucât 9 dintre cele mai mari 10 grupuri de televiziune și video la cerere care își desfășoară activitatea în Europa sunt deținute de societăți americane; întrucât 85 % din timpul petrecut de europeni pe platformele video la cerere cu abonament se împarte între trei servicii de streaming din SUA;
J.	întrucât UE a încheiat un acord comercial cu Statele Unite la 27 iulie 2025, care nu include nicio clauză referitoare la reglementările UE privind serviciile digitale sau audiovizuale; întrucât declarațiile ulterioare ale președintelui Trump par totuși să indice că dorește să își continue demersurile de a se opune reglementării de către UE a companiilor din SUA,
1.	invită Consiliul și statele membre să sprijine Comisia în apărarea DSMAV și a excepției culturale a UE în contextul negocierilor comerciale internaționale, garantând că serviciile mass-media audiovizuale rămân excluse de la angajamentele asumate în cadrul acordurilor comerciale, pentru a conserva și a crește capacitatea UE și a statelor sale membre de a defini și de a aplica politici culturale și audiovizuale menite să promoveze și să protejeze diversitatea culturală;
2.	subliniază că măsurile prevăzute în DSMAV constituie o reglementare legitimă de interes public, care vizează protejarea diversității culturale încurajând producerea și difuzarea operelor europene și protejarea libertății de exprimare, a pluralismului mass-mediei și a valorilor democratice; consideră că orice regres în aplicarea principiilor DSMAV ar submina grav modelul cultural european, mai ales în contextul unei concurențe internaționale intense în sectorul mass-mediei audiovizuale;
3.	reamintește că, în conformitate cu articolul 167 din TFUE, politica culturală este în primul rând o competență a statelor membre; evidențiază că principiul subsidiarității nu constituie doar o regulă privind atribuirea competențelor, ci și o garanție esențială pentru protejarea diversității culturale în interiorul Uniunii și pentru combaterea concentrării puterii economice și tehnologice de către actori externi, în special de către companii americane;
4.	salută concluziile Consiliului din 2 mai 2025 privind evaluarea cadrului juridic pentru serviciile mass-media audiovizuale și serviciile de platformă de partajare a materialelor video, în care Consiliul subliniază rolul crucial al DSMAV în asigurarea temeiului juridic pentru protejarea și promovarea unei piețe a mass-mediei audiovizuale diversificate, echitabile, sigure, de încredere și competitive în UE, garantând totodată disponibilitatea unui conținut european independent, fiabil și divers din punct de vedere cultural;
5.	îndeamnă Comisia să respingă cu fermitate orice încercare de a considera DSMAV un instrument de distorsiune comercială și să o apere ca pe un instrument de reglementare legitim, esențial pentru a asigura protecția diversității culturale, a suveranității și a puterii necoercitive a UE, atât în negocierea și punerea în aplicare a acordurilor comerciale cu Statele Unite, cât și în cadrul evaluării și al posibilei revizuiri a DSMAV în 2026;
6.	încredințează Președintei sarcina de a transmite prezenta rezoluție Consiliului și Comisiei, precum și guvernelor și parlamentelor statelor membre.

